Læsø får selv indflydelse på mange af de penge, der bliver tilført, og så bliver der faktisk et markant mindre antal hegn end i dag på øen. Det er blandt andet det, der nu får øens borgmester Tobias Birch Johansen (V) til at drosle gevaldigt ned på sin tidligere modstand mod at Læsø skulle være en del af et politisk udpeget område med naturnationalpark. Færre hektar hegn - Når nu vi får den, så må det være en rimelig løsning, siger borgmesteren og tilføjer: - Der ud over går Miljøministeriet ind i et særligt projekt på Læsø, et no-fence-projekt, der handler om at tage op mod 2000 hektar hegn ned andre steder på øen. Så vi får samlet set mindre hegn på Læsø. Det er Læsø Klitplantage, der er på den liste over områder, som Miljøministeriet vil omdanne til naturnationalparker. På Læsø bliver der blandt andet også tale om, at der vil være lave trådhegn, så den voksende bestand af dådyr fortsat vil kunne bevæge sig frit. - Læsø har et højt naturindhold særligt den atlantiske klithede, der er helt unik for hele Europa. Der er lavvandede søer og en imponerende natur, så det er helt rigtigt at sætte ind her, lød det blandt andet fra miljøminister Lea Wermelin i begrundelsen for, hvorfor Læsø er med på kortet blandt de ti nye naturnationalparker. 888 millioner kroner til natur Det er regeringen, SF, Radikale Venstre, Enhedslisten og Alternativet, der med Natur- og Biodiversitetspakken har afsat 888 mio. kr. til blandt andet at give naturen et markant løft med i alt 15 naturnationalparker fordelt over hele landet. - Alt for længe har vi lagt bånd på naturen. Tæmmet den. Gjort den snorlige og symmetrisk. Men i dag sætter vi naturen fri. Vi gik til valg med et løfte om at give naturen langt mere plads med 15 naturnationalparker fordelt over hele landet. Det leverer vi på nu. I årtier har vi talt om alt det, der er forsvundet fra vores natur. I dag kan vi begynde at tale om alle de arter, der skal blive flere af. Og det er ikke kun godt for naturen. Det giver også fantastiske naturoplevelser, siger miljøminister Lea Wermelin. Får begrænset sin frie færden Borgmesteren kan ikke vurdere hvor stor modstanden mod en naturnationalpark på Læsø er efter de ændringer, der ligger i projektet i forhold til i efteråret, da det kom frem politisk som et forslag. - Vi har nogle jagtinteresser og andre, der ikke ved, hvor de står og ikke ved, hvad der sker næste gang. Det er det, der er hele issuet her, at det hele sker med et fingerknips, at man bliver begrænset i sin frie færden. Det er det, der trigger folk, det er jeg sikker på, siger Tobias Birch Johansen.

Referat:
Læsøs borgmester Tobias Birch Johansen kalder øens nye udpegning som naturnationalpark for en rimelig løsning.